
REFERAT

privind concesionarea fără licitaţie publică, cu plata taxei de concesionare,
către S.C. ATLAS TELECOM NETWORK România  S.R.L. – Oradea, 
a 25 amplasamente pentru realizarea de cabinete stradale în Timişoara
S.C. ATLAS TELECOM NETWORK România S.R.L., este un important operator în domeniul comunicaţiilor pe piaţa din România care doreşte implementarea unui nou sistem de telefonie, prin care oraşul va beneficia de o reţea de telefonie fixă utilizând sistemului DECT (Digital Enhanced Cordless Telephony); 
Reţeaua de telefonie Atlas Telecom va asigura apeluri locale, interurbane şi internaţionale atât în reţeaua proprie cât şi către celelalte reţele de telefonie din România şi acoperă în prezent oraşul Oradea, pilot al proiectului naţional de telefonie Atlas Telecom.
Procesul de expansiune demarează cu instalarea de reţele DECT în Timişoara, Arad şi Bucureşti cât şi în alte oraşe mari din ţară. Până la sfârşitul anului 2006 serviciile Atlas Telecom vor fi prezente în principalele 20 de oraşe din România şi în peste 1000 de comune.

Având în vedere  că Atlas Telecom este o prezenţă la nivel internaţional, oferind servicii în peste 70 de ţări şi că este un integrator recunoscut în industria telecomunicaţiilor, cu o poziţie bine definită:

Având în vedere că pentru implementarea sistemului de reţea este necesară amplasarea unor cabinete stradale care cuprind circuitele complexe necesare funcţionării acestora, la nivelul solului, pe domeniul public, în zonele unde aceştia sunt singurii furnizori de servicii de acest fel:
Având în vedere documentaţia întocmită de SC PROTELCO SA şi înregistrată la noi cu nr. SC2005-010853 din 14.06.2005, cât şi adresele de la Direcţia Patrimoniu nr.D82005-002534/09.06.2005, D82005-002534/16.06.2005, R92005-133/27.04.2005 şi Serviciul Agricol nr. D02005-1370/20.06.2005
, privind situaţia juridică a terenurilor pe care se doreşte montarea cabinetelor stradale:

Propunem Comisiilor din cadrul Consiliului Local al Municipiului Timişoara aprobarea concesionării fără licitaţie publică, cu plata taxei de concesionare, către S.C. ATLAS TELECOM NETWORK România  S.R.L., a amplasamentelor cuprinse în ANEXA 1 şi ANEXA 2 care fac parte integrantă, pentru realizarea de cabinete stradale. Suprafaţa ce se va concesiona pentru montarea cabinetelor stradale este de 6,00 mp pentru fiecare amplasament.

Terenurile  pe care se vor amplasa cabinetele stradale sunt situate în intravilanul municipiului Timişoara şi aparţin domeniului public, cuprinse în ANEXA 1 şi terenurile trecute în Anexele la HCL nr. 166/29.07.2003 şi HCL nr. 145/18.05.2004, propuse a fi trecute în domeniul public al municipiului Timişoara, cuprinse în ANEXA 2. O parte din locaţiile propuse pentru amplasarea cabinetelor stradale sunt propuse în Anexa ce va fi aprobată în plenul Consiliului Local al Municipiului Timişoara conform Legii 213/1998, cuprinse tot în ANEXA 2. 
Aceste terenuri se vor concesiona firmei S.C. ATLAS TELECOM NETWORK România  S.R.L.  pe o durata de 49 de ani, iar costurile necesare execuţiei acestor cabinete stradale vor fi suportate integral de către S.C. ATLAS TELECOM NETWORK România  S.R.L..
Nivelul minim al redevenţei, în vederea concesionării terenurilor cuprinse în ANEXA 1 şi ANEXA 2, pe zone de amplasare este stabilit de Direcţia de Patrimoniu, Biroul Licitaţii prin adresa nr. D72005-002755/18.05.2005 care se găseşte în documentaţie.
De asemenea realizarea cabinetelor stradale se va face în baza autorizaţiilor de construire obţinute conform legislaţiei în vigoare.

